อำเภอกระแสสินธุ์

กระแสสินธุ์ เป็นอำเภอหนึ่งของจังหวัดสงขลา เป็นอำเภอที่มีขนาดพื้นที่อันดับ 15 ของจังหวัด และมีประชากรน้อยที่สุดในจังหวัด เดิมเป็นส่วนหนึ่งของอำเภอระโนด ที่มาของชื่อ "กระแสสินธุ์" ได้นำเอาพยัญชนะตัวต้นของชื่อทั้ง 3 ตำบล ในเขตการปกครอง ได้แก่ ก - มาจากตำบลเกาะใหญ่ ร - มาจากตำบลโรง และ - ส มาจากตำบลเชิงแส แล้วนำมาประกอบกันถือปรัชญาแห่งความสามัคคีธรรม หรือเป็นมงคลนามสืบไป รวมกันเข้าแล้วมีความหมายรวมว่า กระแสน้ำ เมืองที่สมบูรณ์ด้วยน้ำโดยให้สอดคล้องกับสภาพภูมิประเทศ
== ประวัติ ==
กระแสสินธุ์ เป็น 1 ใน 16 อำเภอของสงขลา เดิมอยู่ในเขตการปกครองของอำเภอระโนด แต่เมื่อประมาณต้นปี พ.ศ. 2519 ได้มีคณะสงฆ์ ผู้นำชุมชน และคณะครูอาจารย์ในพื้นที่ตำบลเกาะใหญ่ ตำบลเชิงแส และตำบลโรง ได้ประชุมตกลงกันเสนอให้ทางการแยกการปกครองของทั้ง 3 ตำบล ออกจากอำเภอระโนด อันเนื่องจากการคมนาคมระหว่าง 3 ตำบลกับอำเภอระโนดเป็นไปด้วยความยากลำบากไม่สะดวกในการติดต่อราชการ ต่อมาในปี พ.ศ. 2521 กรมการปกครองได้แยกเขตการปกครองของ 3 ตำบล ออกมาเป็นกิ่งอำเภอกระแสสินธุ์ ตามประกาศกระทรวงมหาดไทยลงวันที่ 24 มกราคม พ.ศ. 2521 โดยมีผลบังคับตั้งแต่วันที่ 21 กุมภาพันธ์ ปีเดียวกัน และการประชุมมีมติให้ใช้ชื่อกิ่งอำเภอว่า “กระแสสินธุ์” โดยได้นำชื่อตำบลของตำบลตำบลเกาะใหญ่ ตำบลเชิงแส และตำบลโรง มารวมกัน “กระแสสินธุ์” ซึ่งมีความหมายว่า "กระแสน้ำ" หรือ "เมืองที่อุดมสมบูรณ์ด้วยน้ำ" (คำว่า “กระแสสินธุ์” เกิดจากที่ประชุมสงฆ์และชาวบ้านซึ่งประชุมกัน ณ วัดเชิงแสใต้ โดยมีพระครูปิยะสิกขาการ (พร้อม) อดีตเจ้าอาวาสวัดหัวป้อมใน อำเภอเมือง จังหวัดสงขลา เป็นประธานพร้อมใจกันตั้งขึ้น โดยการนำเอาตัวอักษรของแต่ละตำบลมารวมกัน คือ ก (เกาะใหญ่) ส (เชิงแส) และ ร (โรง) ซึ่งได้รับความเห็นชอบจากที่ประชุมและให้ตั้งเป็นชื่อมงคลนามของอำเภอจนถึงปัจจุบัน
โดยในชั้นแรกได้ใช้อาคารของโรงเรียนชุมชนวัดเชิงแสเป็นที่ทำการชั่วคราว โดยมีนายอภิชน คงพันธุ์ เป็นปลัดอำเภอผู้เป็นหัวหน้ากิ่งอำเภอกระแสสินธุ์คนแรก ต่อมาในปี พ.ศ. 2523 กรมการปกครองได้จัดสรรงบประมาณก่อสร้างที่ว่าการอำเภอโดยได้ตกลงสร้างในพื้นที่หมู่ที่ 11 ตำบลเกาะใหญ่ ซึ่งได้รับบริจาคที่ดินจากราษฎรในพื้นที่ดังกล่าวจำนวน 93 ไร่ เมื่อทำการก่อสร้างเสร็จ จึงได้ย้ายที่ทำการเมื่อวันที่ 16 กุมภาพันธ์ 2524 ต่อมาทางราชการได้พิจารณาเห็นว่าท้องที่กิ่งอำเภอกระแสสินธุ์ มีประชากรเพิ่มมากขึ้นประกอบกับมีความเจริญมากขึ้นเห็นสมควรให้ได้รับการยกฐานะขึ้นเป็นอำเภอ จึงได้มีพระราชกฤษฎีกายกฐานะกิ่งอำเภอกระแสสินธุ์ อำเภอระโนด ขึ้นเป็น อำเภอกระแสสินธุ์ ตามประกาศกระทรวงมหาดไทยลงวันที่ 27 พฤษภาคม พ.ศ. 2537 โดยให้มีผลตั้งแต่วันที่ 3 มิถุนายน ปีเดียวกัน และได้กระทำพิธีเปิดอย่างเป็นทางการเมื่อวันที่ 4 กุมภาพันธ์ 2538 โดยมีนายชวน หลีกภัย นายกรัฐมนตรีเป็นประธาน
วันที่ 10 มิถุนายน 2490 ตั้งตำบลโรง แยกออกจากตำบลเชิงแส
วันที่ 22 พฤษภาคม 2517 จัดตั้งสภาตำบลเชิงแส
วันที่ 21 กุมภาพันธ์ 2521 แยกพื้นที่ตำบลเชิงแส ตำบลเกาะใหญ่ และตำบลโรง จากอำเภอระโนด มาตั้งเป็น กิ่งอำเภอกระแสสินธุ์ และกำหนดให้ขึ้นการปกครองกับอำเภอระโนด
วันที่ 17 พฤศจิกายน 2524 ตั้งที่ทำการไปรษณีย์กระแสสินธุ์
วันที่ 3 มิถุนายน 2537 ยกฐานะกิ่งอำเภอกระแสสินธุ์ อำเภอระโนด เป็น อำเภอกระแสสินธุ์
วันที่ 14 พฤศจิกายน 2538 ตั้งตำบลกระแสสินธุ์ แยกออกจากตำบลเกาะใหญ่
วันที่ 30 มกราคม 2539 ยกฐานะจากสภาตำบลเกาะใหญ่ เป็นองค์การบริหารส่วนตำบลเกาะใหญ่
วันที่ 25 ธันวาคม 2539 ยกฐานะจากสภาตำบลโรง และสภาตำบลเชิงแส เป็นองค์การบริหารส่วนตำบลโรง และองค์การบริหารส่วนตำบลเชิงแส ตามลำดับ
วันที่ 15 ตุลาคม 2542 ยกฐานะจากสภาตำบลกระแสสินธุ์ เป็นองค์การบริหารส่วนตำบลกระแสสินธุ์
วันที่ 1 กุมภาพันธ์ 2551 จัดตั้งองค์การบริหารส่วนตำบลกระแสสินธุ์ ขึ้นเป็น เทศบาลตำบลกระแสสินธุ์
วันที่ 27 ตุลาคม 2552 จัดตั้งองค์การบริหารส่วนตำบลเชิงแส ขึ้นเป็น เทศบาลตำบลเชิงแส
== ที่ตั้งและอาณาเขต ==
อำเภอกระแสสินธุ์ตั้งอยู่บนคาบสมุทรสทิงพระ ทางทิศเหนือของจังหวัด มีอาณาเขตติดต่อกับเขตการปกครองข้างเคียงดังต่อไปนี้
ทิศเหนือ ติดต่อกับอำเภอระโนด
ทิศตะวันออก ติดต่อกับอำเภอระโนดและอำเภอสทิงพระ
ทิศใต้ ติดต่อกับอำเภอปากพะยูน (จังหวัดพัทลุง)
ทิศตะวันตก ติดต่อกับอำเภอบางแก้ว อำเภอเขาชัยสน และอำเภอเมืองพัทลุง (จังหวัดพัทลุง)
== การแบ่งเขตการปกครอง ==
=== การปกครองส่วนภูมิภาค ===
อำเภอกระแสสินธุ์แบ่งพื้นที่การปกครองออกเป็น 4 ตำบล 22 หมู่บ้าน
{|
|1.||||เกาะใหญ่||||(Ko Yai)||||9 หมู่บ้าน
|-
|2.||||โรง||||(Rong)||||5 หมู่บ้าน
|-
|3.||||เชิงแส||||(Choeng Sae)||||4 หมู่บ้าน
|-
|4.||||กระแสสินธุ์||||(Krasae Sin)||||4 หมู่บ้าน
|}
=== การปกครองส่วนท้องถิ่น ===
ท้องที่อำเภอกระแสสินธุ์ประกอบด้วยองค์กรปกครองส่วนท้องถิ่น 4 แห่ง ได้แก่
เทศบาลตำบลกระแสสินธุ์ ครอบคลุมพื้นที่ตำบลกระแสสินธุ์ทั้งตำบล
เทศบาลตำบลเชิงแส ครอบคลุมพื้นที่ตำบลเชิงแสทั้งตำบล
องค์การบริหารส่วนตำบลเกาะใหญ่ ครอบคลุมพื้นที่ตำบลเกาะใหญ่ทั้งตำบล
องค์การบริหารส่วนตำบลโรง ครอบคลุมพื้นที่ตำบลโรงทั้งตำบล
== อ้างอิง ==
 
กระแสสินธุ์